... og se hvilket som er «feil»?

REKORD? Julius Andreas Gimli Arn MacGyver Chewbacka Highlander Elessar-Jankov (30) fra Oppegård har trolig et av landets lengste navn. Foto: Stig Persson, Østlandets blad

Klarer du å huske dette navnet?

(VG Nett) Møt Julius Andreas Gimli Arn MacGyver Chewbacka Highlander Elessar-Jankov (30).

Ingunn Andersen

Oppdatert 9. september 2009

Artikkelen er over 11 år gammel

Om bussjåføren fra Oppegård har Norges lengste navn vites ikke, men han har uten tvil et av landets mest kreative.

- Jeg ville vise at det går an å være seriøs og samtidig ta navn man liker, sier Julius Andreas Gimli Arn MacGyver Chewbacka Highlander Elessar-Jankov til VG Nett.

Filmentusiasten bestemte seg for å skifte navn allerede for tre år siden etter at radiovert og komiker Espen Thoresen skiftet navn til Espen Thoresen-Hværsaagod-Takkskalduha.

Har du et navn som er lengre?Tips oss!

- Tøye strikken

Mens førstnevnte forandret navnet for å utfordre den nye navneloven, ville Julius Andreas Gimli Arn MacGyver Chewbacka Highlander Elessar-Jankov (pust) sjekke hvor mange navn han fikk lov til å ha.

- Jeg ville se hvor langt det gikk an å tøye strikken i forhold til antall navn. Jeg begynte å tenke på dette for tre år siden og fikk søknaden godkjent i januar i år, sier 30-åringen, som tidligere bare var kjent som Andreas Jankov.

Pass og bankkort

Så langt har ikke det lange navnet bydd på store problemer, bortsett fra noen rare blikk.

30-åringen har skaffet seg både pass og bankkort, men hele navnet har han ikke plass til.

I passet er Highlander utelatt.

- Skulle jeg hatt med det måtte det blitt et etternavn, sier Jankov.

NAVNEHELT: Julius. Foto: Nicolai Prebensen

Film og ape

Han forteller at navnevalget er nøye gjennomtenkt.

Alle de 7 nye navnene, utenom Julius, er hentet fra filmverdenen.

- Jeg tok Julius etter apen Julius i Kristiansand dyrepark. Han er kul, finner på mye rampestreker, og er samtidig en veldig flink kunstner.

Etter at han sto fram i Østlandets blad i sommer har også dyreparken skrevet om 30-åringen som har oppkalt seg selv etter Norgeshistoriens største apekjendis.

Det syns Jankov er stas.

- Jeg har vært nede og sett på Julius noen ganger, forteller han.

NAVNEHELT 3: Gimli, foran, fra Ringenes herre. Foto: New Line Cinema

- Litt Gimli og litt McGyver

- Gimli er fra Ringenes herre. Han er min favorittkarakter i filmene, og viser at dersom man har bestemt seg for noe skal man ikke vike unna. Arn er fra Jan Guillous bøker, som også er filmatisert. Jeg føler det er noe nordisk over det. Dessuten viser Arn medmenneskelighet overfor andre uansett hvilken religion og kultur de har, sier bussjåføren, som også er en ivrig rollespiller.

- Hva medMacGyver?

- Han har kul sveis, og dessuten en ikke-voldelig holdning. Jeg prøver å være en kombinasjon mellom Gimli og MacGyver, ler han.

NEVNEHELT: Chewbacca fra Star Wars ble Chebacka i Oppegård. Foto: Reuters

Star Wars

Navnet Chewbacka er hentet fra Star Wars-filmene og den hårete karakteren som spiller bestevennen til helten Han Solo.

Star Wars-fansen vil imidlertid kanskje reagere på en ting: Han Solos hårete venn skriver navnet sitt med dobbel C, som i Chewbacca, og ikke med k - Chewbacka.

NAVNEHELT: TV-helten MacGyver. Foto: Scanpix

- Hvorfor heter du ikke Chewbacca med dobbel C somorginalkarakteren?

- Jeg skrev navnet slik jeg trodde det ble skrevet. Jeg har tenkt til å rette det opp, men det er for å få folk til å tenke i retning Star Wars, sier Chewbacka.

- Chewbacka er den morsomme karakteren som viser at samme hvordan man ser ut, og hva man tenker er det lov å prøve å være god, selv om det er vanskelig noen ganger. Highlander-filmene har jeg bare sett litt av, men jeg syns hovedpersonen viser at det går an å være fullstendig grønn og fortsatt få til noe, sier Jankov.

Også navnet Elessar er hentet fra Ringenes herre og er et av navnene til Aragorn.

Vil ha flere

Jankov sier han liker alle navnene sine like godt, men forteller at Ringenes herre-triologien er favorittfilmene hans tett fulgt av Star Wars.

Nå fabler han med å skaffe seg ytterligere 3 fornavn:

Frodo, Aragorn og Ludvig. Sistnevnte kjent fra Kjell Aukrusts Flåklypa Grand Prix.

NAVNEHELT: Ludvig fra Flåklypa Grand Prix. Foto: Scanpix

Publisert: 08.09.09 kl. 20:12 Oppdatert: 09.09.09 kl. 08:21

Mer om Utrolige historier